Iэл-Мэнсур Хьусамуд-дин Лашын (1297 – 1299)

 Лашын Къалэунэхэ я пщылIу щытащ, иужькIэ ар щхьэхуит ящIыжащ. Мысыр пащтыхь Чэтыбгъэ и къуэдзэу зэман гуэркIэ къекIуэкIащ. Апхуэдэу зэгуэр пащтыхьыр Щам кIуауэ иригъэхьэлIэри, тахътэр иубыдащ.
 Абы Мысыр щIыналъэр щIэрыщIэу пщыхэмрэ дзэлIхэмрэ ятригуэшэжащ, ауэ езым нэхъыбэр къызыхуигъэнэжащ. Апхуэдэу зэрищIари къыхуамыдэу, и блыгущIэт Менкотемыр (ар цIыху ерут, залымт) и къуэдзэу зэригъэувамкIи мыарэзыуэ, цIыхубэр зэгурыIуэри, зы жэщым тIури яукIащ.